ריק דמונט

ריצ'רד ג'יימס "ריק" דמונט (באנגלית: Richard James "Rick" DeMont; נולד ב-21 באפריל 1956) הוא שחיין עבר אמריקאי, אלוף עולם ושיאן עולם שהתמחה במשחי חתירה בינוניים וארוכים. היה לשחיין הראשון בהיסטוריה ששחה 400 מטר חופשי מתחת ל-4 דקות. הוא זכה במדליית זהב אולימפית, שנשללה ממנו לאחר שהואשם באימרוץ. בשנת 2001 נוקה מאשמה על ידי הוועד האולימפי האמריקאי, אך לא קיבל בחזרה את המדליה האולימפית מהוועד האולימפי הבינלאומי. ריק דמונט נולד בסן רפאל, קליפורניה. במבחנים האמריקאיים למשחקים האולימפיים שנערכו בשיקגו באוגוסט 1972 קבע דמונט במשחה ל-1500 מטר חופשי שיא עולם חדש של 15.52.91 דקות. באולימפיאדת מינכן (1972) ניצח דמונט במשחה ל-400 מטר חופשי בתוצאה של 4:00.26 דקות, לפני בראד קופר מאוסטרליה (4:00.27 דקות) ובן ארצו סטיב ג'נטר (4:01.94 דקות). לאחר המשחה התברר שהוא השתמש בחומרים אסורים עבור מחלת האסתמה ממנה סבל ומדליית הזהב האולימפית נלקחה ממנו וניתנה לקופר, ג'נטר זכה במדליית כסף ובן ארצו טום מקברין זכה במדליית ארד (4:02.64 דקות). לאחר מכן הוא לא הורשה לשחות שום משחה נוסף כולל המשחה 1500 מטר, שבו החזיק בשיא העולם. באליפות העולם בשחייה שנערה בבלגרד, לשעבר יוגוסלביה בשנת 1973 זכה דמונט בשתי מדליות, מדליית זהב במשחה ל-400 מטר חופשי בשיא עולם חדש של 3:58.18 דקות, לפני קופר (3:58.70 דקות) ובנט יינגסיה משוודיה (4:01.27 דקות) ובכך היה לשחיין הראשון בהיסטוריה ששחה משחה זה מתחת ל-4 דקות ובמדליית כסף במשחה ל-1500 מטר חופשי בתוצאה של 15:35.44 דקות, אחרי סטיבן הולנד מאוסטרליה שקבע שיא עולם חדש של 15:31.85 דקות ולפני קופר (15:45.04 דקות). במשחקים הפאן אמריקאיים שנערכו במקסיקו סיטי בשנת 1975 זכה דמונט במדליית זהב במשחה שליחים 4x200 מטר חופשי בתוצאה של 7:50.96 דקות ובמדליית כסף במשחה ל-200 מטר חופשי בתוצאה של 1:55.96 דקות. בשנת 2001 הוועד האולימפי האמריקאי הודיע שהוא זכאי ומקבל את טענותיו של דמונט על כך שהשתמש בתרופות, Marax ו-Actifed, במהלך המשחקים האולימפיים כטיפול במחלת האסתמה ממנה סבל כבר מגיל 4 (היה אלרגי לחיטה ולפרווה ומדי שבוע קיבל זריקות לטיפול באלרגיות אלו) ושהוא לא ניסה להסתיר את השימוש בתרופות אלו שהיו רשומות על ההצהרה הרפואית שלו, אך לרוע מזלו המידע לא הועבר לרשויות המתאימות, הוועדה הרפואית של הוועד האולימפי. לעומת זאת הוועד האולימפי הבינלאומי סירב להחזיר את המדליה האולימפית בטענה שזה יפתח פתח לתביעות נוספות שהוא לא יוכל לעמוד בהן. משנת 2009 משמש דמונט כמאמן שחייה ראשי באוניברסיטת אריזונה. הוא שימש עוזר מאמן של נבחרת הגברים של דרום אפריקה לאולימפיאדת אתונה (2004) שזכתה במדליית זהב במשחה שליחים 4x100 מטר חופשי, בשיא עולם חדש ולאולימפיאדת בייג'ינג (2008). רביעיית השחיינים מדרום אפריקה התאמנה באריזונה. דמונט נחשב לאחד המאמנים הטובים בעולם לספרינטרים. בנוסף, דמונט הוא צייר שעבודותיו מוצגות במחלקת הספורט באוניברסיטת אריזונה. דמונט קבע 2 שיאי עולם ו-4 שיאי ארצות הברית. בשנת 1973 זכה דמונט בתואר שחיין השנה בעולם. בשנת 1990 זכה דמונט להכלל בהיכל התהילה הבינלאומי של השחייה. מדיה וקבצים בנושא ריק דמונט בוויקישיתוף התפתחות שיא העולם במשחה ל-400 מטר חופשי התפתחות שיא העולם במשחה ל-1500 מטר חופשי ריק דמונט, באתר olympedia.org ריק דמונט, באתר Swimrankings ריק דמונט (אורכב 03.03.2016 בארכיון Wayback Machine), באתר Sports123 (באנגלית) DeMont redeemed after 29 years, מאת דן פטריק (באנגלית) PAN AMERICAN GAMES - SWIMMING AND DIVING, באתר gbrathletics 30 בינואר 2001 Better late than never מאמר מה-CNN sports illustrated Swimming World Magazine Presents: Swimming World's - WORLD SWIMMERS OF THE YEAR, באתר SwimmingWORLD RICK DEMONT (USA) - 1990 Honor Swimmer, באתר היכל התהילה הבינלאומי של השחייה